De fleste, der har frekventeret havnefronten i Aalborg, har nok lagt mærke til skibet Elbjørn. Den gule isbryder fra 1953 blev i 2003 lavet om til museums- og restaurationsskib med en fem-retters signaturmenu, og med en fast placering ved den populære havnefront er den svær at overse. Nu skal Elbjørn sælges. Ejeren har ikke længere tid til at tage sig af skibet. Elbjørn har plads til cirka 350 gæster, og koster 6.500.000 kroner. Det er Michael Bunzel fra Bunzel Erhverv, som har udbudt det lidt specielle skib. - Det er en spændende opgave, siger mægleren, som normalt handler med hoteller og restauranter. Han kan se mange muligheder for skibet, som højst sandsynligt fortsat kan blive liggende ved havnefronten. Noget, der dog skal drøftes med Aalborg Havn. Og ellers er der mulighed for at flytte skibet. - Det kan både være attraktivt for restauratører og private, som har en drøm om sådan et skib. Virksomheder kan også bruge det som showroom, siger Michael Bunzel. Du kan læse mere om Elbjørn her .

Opsummering:
Drømmer du om at eje et anderledes skib, er det nu, du skal slå til.